title: Komisijas Īstenošanas regula (ES) 2018/983 (2018. gada 11. jūlijs) par atļauju lietot benzoskābi par barības piedevu mazāk izplatītu sugu nobarojamām cūkām un vaislas cūkām (atļaujas turētājs DSM Nutritional Products Sp. z o. o.) (Dokuments attiecas uz EEZ.)

text:
                  12.7.2018

                  LV

                  Eiropas Savienības Oficiālais Vēstnesis

                  L 176/17

            KOMISIJAS ĪSTENOŠANAS REGULA (ES) 2018/983
      (2018. gada 11. jūlijs)
      par atļauju lietot benzoskābi par barības piedevu mazāk izplatītu sugu nobarojamām cūkām un vaislas cūkām (atļaujas turētājs DSM Nutritional Products Sp. z o. o.)
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
      tā kā:

                  (1)

                  Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja, un paredzēts šādas atļaujas piešķiršanas pamatojums un kārtība.

                  (2)

                  Saskaņā ar Regulas (EK) Nr. 1831/2003 7. pantu tika iesniegts pieteikums, kurā lūdza atļaut lietot benzoskābi par barības piedevu mazāk izplatītu sugu nobarojamām cūkām un vaislas cūkām. Pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                  (3)

                  Minētais pieteikums attiecas uz atļauju benzoskābi lietot par barības piedevu mazāk izplatītu sugu nobarojamām cūkām un vaislas cūkām; to paredzēts klasificēt piedevu kategorijā “zootehniskās piedevas”.

                  (4)

                  Ar Komisijas Regulu (EK) Nr. 1730/2006 (2) šīs barības piedevas lietošana jau tika atļauta atšķirtiem sivēniem, ar Komisijas Regulu (EK) Nr. 1138/2007 (3) – nobarojamām cūkām – un ar Komisijas Īstenošanas regulu (ES) 2016/900 (4) – sivēnmātēm.

                  (5)

                  Eiropas Pārtikas nekaitīguma iestāde (“Iestāde”) savā 2017. gada 28. septembra atzinumā (5) secināja, ka, ievērojot ierosinātos lietošanas nosacījumus, benzoskābei nav nelabvēlīgas ietekmes ne uz dzīvnieku vai cilvēka veselību, ne vidi un tai piemīt potenciāls samazināt mazāk izplatītu sugu cūku urīna pH. Tomēr informācijas par nekaitīguma robežvērtību atšķirtiem galveno sugu sivēniem trūkuma dēļ Iestāde secinājumu par nekaitīgumu nevarēja ekstrapolēt uz atšķirtiem mazāk izplatītu sugu sivēniem. Tāpēc tika noteikts, ka piedeva ir nekaitīga mazāk izplatītu sugu nobarojamām cūkām un vaislas cūkām. Iestāde uzskata, ka īpašas prasības attiecībā uz uzraudzību pēc laišanas tirgū nav nepieciešamas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                  (6)

                  Benzoskābes novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minēto preparātu būtu jāatļauj lietot atbilstīgi šīs regulas pielikuma nosacījumiem.

                  (7)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Pielikumā aprakstīto piedevu, kas iekļauta piedevu kategorijā “zootehniskās piedevas” un funkcionālajā grupā “citas zootehniskās piedevas”, atļauts lietot par piedevu dzīvnieku ēdināšanā, ievērojot minētajā pielikumā izklāstītos nosacījumus.
      2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 11. jūlijā

               Komisijas vārdā –

               priekšsēdētājs

            Jean-Claude JUNCKER

         (1)  OV L 268, 18.10.2003., 29. lpp.

         (2)  Komisijas 2006. gada 23. novembra Regula (EK) Nr. 1730/2006 par benzoskābes (VevoVitall) kā dzīvnieku barības piedevas izmantošanas atļauju (OV L 325, 24.11.2006., 9. lpp.).

         (3)  Komisijas 2007. gada 1. oktobra Regula (EK) Nr. 1138/2007 par atļauju jaunā veidā izmantot benzoskābi (VevoVitall) kā dzīvnieku barības piedevu (OV L 256, 2.10.2007., 8. lpp.).

         (4)  Komisijas 2016. gada 8. jūnija Īstenošanas regula (ES) 2016/900 par atļauju benzoskābi lietot par dzīvnieku barības piedevu sivēnmātēm (atļaujas turētājs – DSM Nutritional Product Sp. z o. o.) (OV L 152, 9.6.2016., 18. lpp.).

         (5)  EFSA Journal 2017; 15(10):5026.

         PIELIKUMS

                     Piedevas identifikācijas numurs

                     Atļaujas turētāja nosaukums

                     Piedeva

                     Sastāvs, ķīmiskā formula, apraksts, analītiskā metode

                     Dzīvnieku suga vai kategorija

                     Maksimālais vecums

                     Minimālais saturs

                     Maksimālais saturs

                     Citi noteikumi

                     Atļaujas derīguma termiņš

                     mg aktīvās vielas uz kg kompleksās barības ar mitruma saturu 12 %

                        Kategorija: zootehniskās piedevas. Funkcionālā grupa: citas zootehniskās piedevas (urīna pH samazināšana).

                     4d210

                        DSM Nutritional Products Sp. z o. o.

                     Benzoskābe

                        Piedevas sastāvs

                     Benzoskābe (≥ 99,9 %)

                        Aktīvās vielas raksturojums

                     Benzolkarbonskābe, fenilkarbonskābe,
                     C7H6O2

                        CAS numurs: 65-85-0
                     Maksimālais piemaisījumu līmenis:

                                 ftālskābe: ≤ 100 mg/kg

                                 bifenils: ≤ 100 mg/kg

                        Analītiskā metode
                         (1)

                     Benzoskābes kvantitatīvai noteikšanai barības piedevā:

                                 —

                                 titrēšana ar nātrija hidroksīdu (Eiropas farmakopejas monogrāfija 0066)

                           Benzoskābes kvantitatīvai noteikšanai premiksos un barībā:

                                 —

                                 apgrieztās fāzes augstas izšķirtspējas šķidrumhromatogrāfija ar UV detektēšanu (RP-HPLC/UV); metodes pamatā ISO 9231:2008.

                     Mazāk izplatītu sugu nobarojamas cūkas vai vaislas cūkas

                     —

                     5 000

                     5 000

                                 1.

                                 Piedevas un premiksa lietošanas norādījumos norāda glabāšanas apstākļus un noturību pret termisku apstrādi.

                                 2.

                                 Piedevu nedrīkst lietot kopā ar citiem benzoskābes vai benzoātu avotiem.

                                 3.

                                 Papildbarības gadījumā lietošanas norādījumos iekļauj šādu norādi: “Benzoskābi saturošu papildbarību mazāk izplatītu sugu nobarojamām cūkām nedrīkst izbarot tīrā veidā. Sivēnmātēm paredzētā papildbarība rūpīgi jāsamaisa ar citām dienas barības devas sastāvdaļām”.

                                 4.

                                 Barības apritē iesaistītie uzņēmēji piedevas un premiksu lietotājiem nosaka darbības procedūras un organizatoriskos pasākumus, kuru nolūks ir novērst iespējamos riskus, kas saistīti ar to lietošanu. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp acu un ādas aizsarglīdzekļus.

                     2028. gada 1. augusts

            (1)  Sīkāka informācija par analītiskajām metodēm pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2018/980 (2018. gada 11. jūlijs), ar ko Īstenošanas regulu (ES) Nr. 815/2012 groza attiecībā uz informāciju, ar kuru dalībvalstīm jāapmainās nolūkā identificēt nodokļa maksātājus, kuri izmanto ārpussavienības režīmu

text:
               12.7.2018

               LV

               Eiropas Savienības Oficiālais Vēstnesis

               L 176/9

         KOMISIJAS ĪSTENOŠANAS REGULA (ES) 2018/980
   (2018. gada 11. jūlijs),
   ar ko Īstenošanas regulu (ES) Nr. 815/2012 groza attiecībā uz informāciju, ar kuru dalībvalstīm jāapmainās nolūkā identificēt nodokļa maksātājus, kuri izmanto ārpussavienības režīmu
   EIROPAS KOMISIJA,
   ņemot vērā Līgumu par Eiropas Savienības darbību,
   Ņemot vērā Padomes Regulu (ES) Nr. 904/2010 (2010. gada 7. oktobris) par administratīvu sadarbību un krāpšanas apkarošanu pievienotās vērtības nodokļa jomā (1) un jo īpaši tās 44. panta 1. punktu, 44. panta 2. punkta otro daļu, 45. panta 1. un 2. punktu un 51. panta 1. punktu,
   tā kā:

               (1)

               Komisijas Īstenošanas regulā (ES) Nr. 815/2012 (2) ir noteikti sīki izstrādāti noteikumi Regulas (ES) Nr. 904/2010 piemērošanai, jo īpaši attiecībā uz reģistrācijas informācijas nosūtīšanu par nodokļa maksātājiem, kuri izmanto Padomes Direktīvas 2006/112/EK (3) XII sadaļas 6. nodaļā paredzētos īpašos režīmus telekomunikāciju, apraides vai elektronisko pakalpojumu jomā.

               (2)

               Ievērojot Direktīvas 2006/112/EK 358.a un 361. panta grozījumus, kas izdarīti ar Padomes Direktīvu (ES) 2017/2455 (4), nodokļa maksātāji, kuri neveic uzņēmējdarbību Kopienā, bet ir tur identificēti pievienotās vērtības nodokļa (PVN) vajadzībām, no 2019. gada 1. janvāra varēs izmantot Direktīvas 2006/112/EK XII sadaļas 6. nodaļas 2. iedaļā paredzēto īpašo režīmu (“ārpussavienības režīms”) attiecībā uz telekomunikāciju, apraides vai elektroniskajiem pakalpojumiem, kurus sniedz personām, kas nav nodokļa maksātājas un veic uzņēmējdarbību dalībvalstī vai kurām dalībvalstī ir pastāvīgā adrese vai parastā dzīvesvieta.

               (3)

               Tāpēc būtu attiecīgi jāgroza Īstenošanas regulas (ES) Nr. 815/2012 I pielikumā iekļautās tabulas B slejā noteiktais kopējais elektroniskais ziņojums informācijas nosūtīšanai nolūkā identificēt nodokļa maksātājus, kuri izmanto ārpussavienības režīmu.

               (4)

               Konsekvences labad šī regula būtu jāpiemēro no tās pašas dienas kā tie Direktīvas (ES) 2017/2455 noteikumi, ar kuriem nodokļa maksātājiem, kuri neveic uzņēmējdarbību Kopienā, bet ir tur identificēti PVN nolūkā, tiek dota iespēja izmantot īpašo režīmu.

               (5)

               Šajā regulā paredzētie pasākumi ir saskaņā ar Administratīvās sadarbības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Īstenošanas regulas (ES) Nr. 815/2012 I pielikumā iekļautās tabulas B slejā 16. lauka tekstu aizstāj ar šādu:

      “Elektronisks paziņojums par to, ka nodokļa maksātājs neveic uzņēmējdarbību Savienībā”.

   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2019. gada 1. janvāra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 11. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 268, 12.10.2010., 1. lpp.

      (2)  Komisijas 2012. gada 13. septembra Īstenošanas regula (ES) Nr. 815/2012, ar ko nosaka sīki izstrādātus piemērošanas noteikumus Padomes Regulai (ES) Nr. 904/2010 attiecībā uz īpašajiem režīmiem nodokļa maksātājiem, kas neveic uzņēmējdarbību attiecīgā dalībvalstī un kas sniedz telekomunikāciju pakalpojumus, apraides pakalpojumus vai elektroniskos pakalpojumus personām, kuras nav nodokļa maksātājas (OV L 249, 14.9.2012., 3. lpp.).

      (3)  Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu (OV L 347, 11.12.2006., 1. lpp.).

      (4)  Padomes 2017. gada 5. decembra Direktīva (ES) 2017/2455, ar ko groza Direktīvu 2006/112/EK un Direktīvu 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (OV L 348, 29.12.2017., 7. lpp.).


title: Komisijas Īstenošanas regula (ES) 2018/981 (2018. gada 11. jūlijs), ar ko groza to Brazīlijas uzņēmumu sarakstu, no kuriem atļauts Savienībā importēt lietošanai pārtikā paredzētus zvejas produktus (Dokuments attiecas uz EEZ.)

text:
               12.7.2018

               LV

               Eiropas Savienības Oficiālais Vēstnesis

               L 176/11

         KOMISIJAS ĪSTENOŠANAS REGULA (ES) 2018/981
   (2018. gada 11. jūlijs),
   ar ko groza to Brazīlijas uzņēmumu sarakstu, no kuriem atļauts Savienībā importēt lietošanai pārtikā paredzētus zvejas produktus
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (1), un jo īpaši tās 12. panta 4. punkta c) apakšpunktu,
   tā kā:

               (1)

               Regulā (EK) Nr. 854/2004 ir izklāstīti īpaši noteikumi par dzīvnieku izcelsmes produktu oficiālās kontroles organizēšanu. Konkrētāk, minētās regulas 12. panta 1. punkts paredz, ka, izņemot dažus īpašus gadījumus, dzīvnieku izcelsmes produktus Savienībā drīkst importēt tikai tad, ja to izcelsme ir trešās valsts uzņēmumos, kuri iekļauti saskaņā ar minēto pantu izveidotos un atjauninātos sarakstos. Minētie saraksti pieejami Veselības un pārtikas nekaitīguma ģenerāldirektorāta tīmekļa vietnē (2).

               (2)

               Regulas (EK) Nr. 854/2004 12. panta 2. punkts nosaka, ka trešās valsts uzņēmumus minētajos sarakstos iekļauj tikai tad, ja trešās valsts kompetentās iestādes garantē, ka minētie uzņēmumi kopā ar jebkuriem uzņēmumiem, kas apstrādā dzīvnieku izcelsmes izejvielas, ko izmanto attiecīgo dzīvnieku izcelsmes pārtikas produktu ražošanā, atbilst attiecīgajām Savienības prasībām. Turklāt saskaņā ar Regulas (EK) Nr. 854/2004 12. panta 3. punktu attiecīgās trešās valsts kompetentajām iestādēm šādi uzņēmumu saraksti būtu jāatjaunina un attiecīgi jāpaziņo Komisijai.

               (3)

               Regulas (EK) Nr. 854/2004 15. panta 2. punkta a) apakšpunkts nosaka, ka zvejas produktus, ko importē no zivju pārstrādes [apstrādes] kuģa vai saldētājkuģa, kas kuģo ar trešās valsts karogu, piegādā no kuģiem, kas iekļauti sarakstā, kurš izveidots un atjaunināts saskaņā ar 12. panta 4. punktā izklāstīto procedūru.

               (4)

               2017. gada septembrī Komisijas veiktajā inspekcijā konstatēts, ka primārās ražošanas uzņēmumi, kas veic piegādi Brazīlijas uzņēmumiem, no kuriem atļauts importēt zvejas produktus, nav nedz identificēti, nedz tiek oficiāli kontrolēti. Līdz ar to minētajā revīzijā secināts, ka Brazīlijas kompetentās iestādes nevar sniegt nedz Regulas (EK) Nr. 854/2004 12. panta 2. punkta a) un b) apakšpunktā noteiktās garantijas, nedz visas garantijas, kas minētas Regulas (EK) Nr. 2074/2005 (3) VI pielikuma IV papildinājumā noteiktajā zvejniecības produktu veselības sertifikātā. Turklāt minētajā inspekcijā vairākos Brazīlijas uzņēmumos, no kuriem atļauts importēt zvejas produktus, konstatēti nopietni infrastruktūras un higiēnas prasību izpildes trūkumi. Iepriekš minētie trūkumi liecina par to, ka Brazīlijas kompetentās iestādes sistēmiski neveic efektīvas zvejas produktu kontroles.

               (5)

               Atbildot uz provizoriskajā inspekcijas ziņojumā sniegtajiem ieteikumiem, Brazīlijas iestādes 2017. gada 22. decembra oficiālajā vēstulē informēja Komisiju, ka tās 2018. gada 3. janvārī apturēs veselības sertifikātu izdošanu visiem zvejas produktiem, ko paredzēts eksportēt uz Savienību. Tomēr dalībvalstis paziņoja Komisijai, ka pie Savienības robežām ir uzrādīti Brazīlijas izcelsmes zvejas produktu sūtījumi, kuriem ir sertifikāti, kas izdoti pēc minētās apturēšanas dienas.

               (6)

               Ņemot vērā minētos apsvērumus un to, ka no Brazīlijas iestādēm nav saņemta jauna informācija, nav pietiekamu garantiju tam, ka uzņēmumi, kuriem atļauts no Brazīlijas uz Savienību eksportēt zvejas produktus, izpilda Regulas (EK) Nr. 854/2004 12. panta 2. punkta nosacījumus, un to produkti tādēļ rada risku sabiedrības veselībai. Tāpēc ir lietderīgi no Brazīlijas uzņēmumu saraksta svītrot visus uzņēmumus, no kuriem Savienībā var importēt lietošanai pārtikā paredzētus zvejas produktus.

               (7)

               Ņemot vērā risku sabiedrības veselībai, kas saistīts ar minēto uzņēmumu produktiem, būtu nekavējoties jāanulē atļaujas šiem uzņēmumiem veikt eksportu uz Savienību. Tādēļ ir lietderīgi noteikt, ka šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

               (8)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Uzņēmumu sarakstu, kas minēts Regulas (EK) Nr. 854/2004 12. pantā, groza, lai svītrotu visus ierakstus par Brazīlijas uzņēmumiem, no kuriem atļauts Savienībā importēt lietošanai pārtikā paredzētus zvejas produktus.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 11. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 139, 30.4.2004., 206. lpp.

      (2)  https://ec.europa.eu/food/safety/international_affairs/trade/non-eu-countries_en

      (3)  Komisijas 2005. gada 5. decembra Regula (EK) Nr. 2074/2005, ar ko nosaka ieviešanas pasākumus noteiktiem produktiem saskaņā ar Regulu (EK) Nr. 853/2004 un oficiālās kontroles organizēšanu saskaņā ar Regulu (EK) Nr. 854/2004 un (EK) Nr. 882/2004, izņēmumus Regulai (EK) Nr. 852/2004 un groza Regulu (EK) Nr. 853/2004 un (EK) Nr. 854/2004 (OV L 338, 22.12.2005., 27. lpp.).


title: Komisijas Īstenošanas regula (ES) 2018/982 (2018. gada 11. jūlijs) par atļauju lietot benzoskābes, kalcija formiāta un fumārskābes preparātu par barības piedevu gaļas un dējējvistu cāļiem (atļaujas turētājs Novus Europe N.A./S.V.) (Dokuments attiecas uz EEZ.)

text:
                  12.7.2018

                  LV

                  Eiropas Savienības Oficiālais Vēstnesis

                  L 176/13

            KOMISIJAS ĪSTENOŠANAS REGULA (ES) 2018/982
      (2018. gada 11. jūlijs)
      par atļauju lietot benzoskābes, kalcija formiāta un fumārskābes preparātu par barības piedevu gaļas un dējējvistu cāļiem (atļaujas turētājs Novus Europe N.A./S.V.)
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
      tā kā:

                  (1)

                  Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja, un paredzēts šādas atļaujas piešķiršanas pamatojums un kārtība.

                  (2)

                  Saskaņā ar Regulas (EK) Nr. 1831/2003 7. pantu tika iesniegts pieteikums, kurā lūdza atļaut benzoskābes, kalcija formiāta un fumārskābes preparātu lietot par barības piedevu gaļas un dējējvistu cāļiem, kā arī mazāk izplatītu sugu gaļas putniem un dējējputniem. Pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                  (3)

                  Minētais pieteikums attiecas uz atļauju benzoskābes, kalcija formiāta un fumārskābes preparātu lietot par barības piedevu gaļas un dējējvistu cāļiem un mazāk izplatītu sugu gaļas putniem un dējējputniem; to paredzēts klasificēt piedevu kategorijā “zootehniskās piedevas”.

                  (4)

                  Eiropas Pārtikas nekaitīguma iestāde (“Iestāde”) savos 2014. gada 2. decembra (2) un 2017. gada 28. septembra (3) atzinumos secināja, ka, ievērojot ierosinātos lietošanas nosacījumus, benzoskābes, kalcija formiāta un fumārskābes preparātam nav nelabvēlīgas ietekmes uz dzīvnieku veselību, cilvēka veselību vai vidi. Iestāde turklāt secināja, ka preparātam piemīt potenciāls uzlabot gaļas cāļu produktivitātes rādītājus un ka šo secinājumu var attiecināt arī uz dējējvistu cāļiem. Tomēr nebija iespējams izdarīt secinājumus par piedevas nekaitīguma robežvērtību galvenajām mērķsugām, tāpēc secinājumus par nekaitīgumu nevar ekstrapolēt uz mazāk izplatītu sugu gaļas putniem un mazāk izplatītu sugu dējējputniem. Iestāde uzskata, ka īpašas prasības attiecībā uz uzraudzību pēc laišanas tirgū nav nepieciešamas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                  (5)

                  Benzoskābes, kalcija formiāta un fumārskābes preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minēto preparātu būtu jāatļauj lietot atbilstīgi šīs regulas pielikuma nosacījumiem.

                  (6)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Pielikumā aprakstīto preparātu, kas iekļauts piedevu kategorijā “zootehniskās piedevas” un funkcionālajā grupā “citas zootehniskās piedevas”, atļauts lietot par piedevu dzīvnieku ēdināšanā, ievērojot minētajā pielikumā izklāstītos nosacījumus.
      2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 11. jūlijā

               Komisijas vārdā –

               priekšsēdētājs

            Jean-Claude JUNCKER

         (1)  OV L 268, 18.10.2003., 29. lpp.

         (2)  EFSA Journal 2015; 13(5):3794.

         (3)  EFSA Journal 2017; 15(10):5025.

         PIELIKUMS

                     Piedevas identifikācijas numurs

                     Atļaujas turētāja nosaukums

                     Piedeva

                     Sastāvs, ķīmiskā formula, apraksts, analītiskā metode

                     Dzīvnieku suga vai kategorija

                     Maksimālais vecums

                     Minimālais saturs

                     Maksimālais saturs

                     Citi noteikumi

                     Atļaujas derīguma termiņš

                     mg piedevas uz kg kompleksās barības ar mitruma saturu 12 %

                        Kategorija: zootehniskās piedevas. Funkcionālā grupa: citas zootehniskās piedevas (zootehnisko parametru uzlabošana)

                     4d14

                        Novus Europe N.A./S.V.

                     Benzoskābes, kalcija formiāta un fumārskābes preparāts

                        Piedevas sastāvs

                     Benzoskābes, kalcija formiāta un fumārskābes preparāts, kurā aktīvo vielu saturs ir vismaz šāds:

                                 benzoskābe: 42,5–50 %

                                 kalcija formiāts: 2,5–3,5 %

                                 fumārskābe: 0,8-1,2 %

                           Granulētā veidā

                        Aktīvo vielu raksturojums

                     Benzoskābe: CAS numurs: 65-85-0 (tīrība ≥ 99,0 %); C7H6O2

                     Kalcija formiāts: CAS numurs: 544-17-2; C2H2O4Ca
                     Fumārskābe (tīrība ≥ 99,5 %); CAS numurs: 110-17-8; C4H4O4

                        Analītiskā metode
                         (1)

                     Benzoskābes, kalcija formiāta un fumārskābes noteikšanai barības piedevā:

                                 —

                                 augsti efektīvā šķidruma hromatogrāfija ar UV detektēšanu (HPLC-UV).

                           Kopējā kalcija noteikšanai barības piedevā:

                                 —

                                 atomabsorbcijas spektrometrija (AAS) – EN ISO 6869 vai

                                 —

                                 induktīvi saistītas plazmas atomemisijas spektrometrija (ICP-AES) – EN 15510.

                           Benzoskābes noteikšanai premiksos un barībā:

                                 —

                                 augsti efektīvā šķidruma hromatogrāfija ar UV detektēšanu (HPLC-UV).

                           Kalcija formiāta un fumārskābes noteikšanai premiksos:

                                 —

                                 jonu eksklūzijas augsti efektīvā šķidruma hromatogrāfija ar UV detektēšanu vai refrakcijas koeficienta noteikšanu (HPLC-UV/RI).

                     Gaļas cāļi
                     Dējējvistu cāļi

                     —

                     500

                     1 000

                                 1.

                                 Piedevas un premiksa lietošanas norādījumos norāda glabāšanas apstākļus un noturību pret termisku apstrādi.

                                 2.

                                 Piedevu nedrīkst lietot kopā ar citiem benzoskābes vai benzoātu, kalcija formiāta vai formiāta un fumārskābes avotiem.

                                 3.

                                 Barības apritē iesaistītie uzņēmēji piedevas un premiksu lietotājiem nosaka darbības procedūras un organizatoriskos pasākumus, kuru nolūks ir novērst iespējamos riskus, kas saistīti ar to lietošanu. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus.

                     2028. gada 1. augusts

            (1)  Sīkāka informācija par analītiskajām metodēm pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2018/1204 (2018. gada 27. augusts), ar ko 290. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
                  27.8.2018

                  LV

                  Eiropas Savienības Oficiālais Vēstnesis

                  LI 217/1

         KOMISIJAS ĪSTENOŠANAS REGULA (ES) 2018/1204
         (2018. gada 27. augusts),
         ar ko 290. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 1. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2018. gada 23. augustā nolēma pievienot trīs ierakstus to personu, grupu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana. Tāpēc būtu attiecīgi jāgroza Regulas (EK) Nr. 881/2002 I pielikums.

                     (3)

                     Lai nodrošinātu šajā regulā paredzēto pasākumu efektivitāti, tai būtu jāstājas spēkā nekavējoties,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 27. augustā

                  Komisijas

                  un tās priekšsēdētāja vārdā –

                  Ārpolitikas instrumentu dienesta vadītājs

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikuma sadaļai “Fiziskās personas” tiek pievienoti šādi ieraksti:

                        “—

                           Mohammed Yusip Karim (jeb a) Abu Walid al Indunisi, b) Zidni Elma, c) Udtadz Syaifudin, d) Mohammad Yusef Karim Faiz, e) Muh Saifudin, f) Kembar Khalid, g) Mohamad Yusuf Karim Saifullah Faiz, h) Mohammad Saifuddin Mohammad Yusuf Faiz, i) Ustadz Faiz, j) Saifudin Faiz, k) Kholid Faiz, l) Abdullah Faiz, m) Fauz Faturohman). Dzimšanas datums: 11.10.1978. Dzimšanas vieta: Indonēzija. Adrese: Sīrijas Arābu Republika (atrašanās vieta kopš 2015. gada). Valstspiederība: Indonēzija. Cita informācija: organizācijas “Irākas un Levantes Islāma valsts” (ISIL) vecākais loceklis, iekļauts Al-Qaida sarakstā Irākā. Ar tiešsaistē publicētu video starpniecību vervēja privātpersonas iesaistīties ISIL un veikt terora aktus. Ārējā izskata apraksts: matu krāsa: melna; miesas būve: smalka. Runā indonēziešu un arābu valodā un Mindanao dialektā. Regulas 7.d panta 2. punkta i) apakšpunktā minētais paziņošanas datums: 23.8.2018.

                        —

                           Mohamad Rafi Bin Udin (jeb a) Mohd Radi Bin Udin, b) Abu Awn al Malizi, c) Muhammad Ratin, d) Muhammad Rafiuddin, e) Abu Una al Malayzie, f) Mhammad Rahim Bin Udin, g) Abu Ayn Tok Cit, h) Muhammad Ratin Bin Nurdin). Dzimšanas datums: 3.6.1966. Dzimšanas vieta: Negri Sembilan, Malaizija. Adrese: a) B-3B-19 Glenview Villa, Jalan 49 Off Jalan Kuari, Taman Pinggiran Cheras, 56000 Kuala Lumpur, Wilayah Persekutuan Kuala Lumpur, Malaysia (no 2014. gada 30. janvāra), b) 90-00-04 Flat Sri Kota, Bandar Tun Razak, 56100, Kuala Lumpur, Wilayah Persekutuan Kuala Lumpur, Malaysia (no 2010. gada 23. aprīļa), c) 96-06-06 Flat Sri Kota, Bandar Tun Razak, 56100, Kuala Lumpur, Wilayah Persekutuan Kuala Lumpur, Malaysia (no 2007. gada 6. aprīļa), d) Sīrijas Arābu Republika (atrašanās vieta kopš 2014. gada). Valstspiederība: a) Malaizija, b) Indonēzija. Pases Nr.: Malaizijas numurs A31142734, izdota 2013. gada 6. novembrī (izdevis Malaizijas Imigrācijas departaments, derīga līdz 2015. gada 6. novembrim). Valsts identifikācijas Nr.: Malaizijas valsts identifikācijas karte Nr. 660603-05-5267 (izdevis Malaizijas Valsts reģistrācijas departaments; izdota Mohd Rafi bin Udin). Cita informācija: organizācijas “Irākas un Levantes Islāma valsts” (ISIL) vecākais loceklis, iekļauts Al-Qaida sarakstā Irākā. Ar tiešsaistē publicētu video starpniecību vervēja privātpersonas iesaistīties ISIL un veikt terora aktus. Ārējā izskata apraksts: acu krāsa: brūna; matu krāsa: brūna; ādas krāsa: tumša. Runā malajiešu un angļu valodā, ierobežotas arābu valodas zināšanas. Regulas 7.d panta 2. punkta i) apakšpunktā minētais paziņošanas datums: 23.8.2018.

                        —

                           Muhammed Reza Lahaman Kiram (jeb a) Abdul Rahman, b) Abu Abdul Rahman al Filipini, c) Abtol Rahman). Dzimšanas datums: 3.3.1990. Dzimšanas vieta: Zamboanga City, Zamboanga del Sur, Filipīnas. Adrese: a) Brgy Recodo, Zamboanga City, Western Mindanao, Philippines (iepriekšējā adrese), b) 96 IlangLlang, Sarmiento Subdivision, Panabo, Davao City, Eastern Mindanao, Philippines (iepriekšējā adrese), c) Sīrijas Arābu Republika (atrašanās vieta kopš 2015. gada). Valstspiederība: Filipīnas. Pases Nr.: a) Filipīnu numurs XX3966391 (25.2.2015. izdevusi Filipīnu Ārlietu ministrija, derīga līdz 24.2.2020.), b) Filipīnu numurs EC3524065. Cita informācija: organizācijas “Irākas un Levantes Islāma valsts” (ISIL) vecākais loceklis, iekļauts Al-Qaida sarakstā Irākā. Ar tiešsaistē publicētu video starpniecību vervēja privātpersonas iesaistīties ISIL un veikt terora aktus. Ārējā izskata apraksts: garums: 156 cm; svars: 60 kg (2016. gada septembrī); acu krāsa: melna; matu krāsa: melna; miesas būve: vidēja; augsti vaigu kauli. Runā tagalu, angļu un arābu valodā. Regulas 7.d panta 2. punkta i) apakšpunktā minētais paziņošanas datums: 23.8.2018.”


title: Padomes Īstenošanas regula (ES) 2018/1245 (2018. gada 18. septembris), ar ko īsteno 21. panta 1. punktu Regulā (ES) 2016/44 par ierobežojošiem pasākumiem saistībā ar situāciju Lībijā

text:
                  19.9.2018

                  LV

                  Eiropas Savienības Oficiālais Vēstnesis

                  L 235/1

         PADOMES ĪSTENOŠANAS REGULA (ES) 2018/1245
         (2018. gada 18. septembris),
         ar ko īsteno 21. panta 1. punktu Regulā (ES) 2016/44 par ierobežojošiem pasākumiem saistībā ar situāciju Lībijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2016/44 (2016. gada 18. janvāris) par ierobežojošiem pasākumiem saistībā ar situāciju Lībijā un ar ko atceļ Regulu (ES) Nr. 204/2011 (1), un jo īpaši tās 21. panta 1. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     2016. gada 18. janvārī Padome pieņēma Regulu (ES) 2016/44.

                     (2)

                     2018. gada 11. septembrī Apvienoto Nāciju Organizācijas Drošības padomes (“ANO DP”) komiteja, kas izveidota, ievērojot ANO DP Rezolūciju 1970 (2011), to personu un vienību sarakstam, kurām piemēro ierobežojošus pasākumus, pievienoja vienu personu.

                     (3)

                     Tāpēc būtu attiecīgi jāgroza Regulas (ES) 2016/44 II pielikums,

               IR PIEŅĒMUSI ŠO REGULU.

            1. pants
            Regulas (ES) 2016/44 II pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 18. septembrī

                  Padomes vārdā –

                  priekšsēdētājs

               G. BLÜMEL

            (1)  OV L 12, 19.1.2016., 1. lpp.

            PIELIKUMS
            Turpmāk norādītā persona tiek iekļauta Regulas (ES) 2016/44 II pielikumā izklāstītajā sarakstā:

                           “27.

                              Vārds, uzvārds: 1: Ibrahim 2: Saeed 3: Salim 4: Jadhran

                              Pakāpe: nav informācijas. Nodarbošanās: bruņoto kaujinieku grupējumu vadītājs. Dzimšanas datums: 1982. gads. Dzimšanas vieta: nav informācijas. Identifikācijai pietiekami citi vārdi: nav informācijas. Identifikācijai nepietiekami citi vārdi: nav informācijas. Valstspiederība: Lībija. Pases Nr.: nav informācijas. Valsts identifikācijas Nr.: nav informācijas. Adrese: nav informācijas. Sarakstā iekļaušanas datums: 2018. gada 11. septembris. Cita informācija: mātes vārds Salma Abdula Younis. Iekļauts sarakstā saskaņā ar Rezolūcijas 1970 15. un 17. punktu (ceļošanas aizliegums, līdzekļu iesaldēšana). Interpola un ANO Drošības padomes īpašā paziņojuma tīmekļa saite: www.interpol.int/en/notice/search/un/xxxx.
                           Iekļauts sarakstā saskaņā ar Rezolūcijas 2213 (2015) 11. punkta b), c) un d) apakšpunktu; Rezolūcijas 2362 (2017) 11. punktu.
                           Papildu informācija:

                                       —

                                       Lībijas Ģenerālprokuratūra ir izdevusi apcietināšanas orderi pret minēto personu, apsūdzot viņu vairāku noziegumu izdarīšanā.

                                       —

                                       Minētā persona veica bruņotas darbības un uzbrukumus pret naftas ieguves iekārtām “naftas pusmēness” reģionā, kas noveda pie tā izpostīšanas; pēdējais uzbrukums notika 2018. gada 14. jūnijā.

                                       —

                                       Šo “naftas pusmēness” reģionam izdarīto uzbrukumu rezultātā bija daudz cietušo reģiona iedzīvotāju vidū, un šie uzbrukumi apdraudēja civiliedzīvotāju dzīvības.

                                       —

                                       Uzbrukumi laikā no 2013. līdz 2018. gadam periodiski apturēja Lībijas naftas eksportu, kas izraisīja būtiskus zaudējumus Lībijas ekonomikai.

                                       —

                                       Minētā persona mēģināja eksportēt naftu nelikumīgi.

                                       —

                                       Minētā persona vervēja ārvalstu kaujiniekus atkārtotiem uzbrukumiem “naftas pusmēness” reģionam.

                                       —

                                       Minētā persona ar savu rīcību darbojas pret Lībijas stabilitāti un traucē Lībijas partijām atrisināt politisko krīzi un īstenot Apvienoto Nāciju Organizācijas rīcības plānu.”


title: Komisijas Īstenošanas regula (ES) 2018/1484 (2018. gada 4. oktobris) par sausā vājpiena minimālo pārdošanas cenu divdesmit piektajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
                  5.10.2018

                  LV

                  Eiropas Savienības Oficiālais Vēstnesis

                  L 251/24

         KOMISIJAS ĪSTENOŠANAS REGULA (ES) 2018/1484
         (2018. gada 4. oktobris)
         par sausā vājpiena minimālo pārdošanas cenu divdesmit piektajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
         ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
         tā kā:

                     (1)

                     Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

                     (2)

                     Pamatojoties uz piedāvājumiem, kas saņemti divdesmit piektajai konkursa kārtai, būtu jānosaka minimālā pārdošanas cena.

                     (3)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, divdesmit piektajai konkursa kārtai, attiecībā uz kuru piedāvājumu iesniegšanas periods beidzās 2018. gada 2. oktobrī, minimālā pārdošanas cena ir 123 EUR/100 kg.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 4. oktobrī

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 206, 30.7.2016., 71. lpp.

            (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).


title: Komisijas Īstenošanas regula (ES) 2018/1489 (2018. gada 3. oktobris) par atsevišķu preču klasifikāciju kombinētajā nomenklatūrā

text:
                  8.10.2018

                  LV

                  Eiropas Savienības Oficiālais Vēstnesis

                  L 252/35

         KOMISIJAS ĪSTENOŠANAS REGULA (ES) 2018/1489
         (2018. gada 3. oktobris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 3. oktobrī

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Plastmasas izstrādājums, komplektēts mazumtirdzniecībai, kurā ietilpst:

                                    —

                                    trīs dārza šļūtenes uzmavas,

                                    —

                                    smidzinātājsprausla ar mehānismu ūdensstrūklas regulēšanai, kā arī plūsmas aizvēršanai vai atvēršanai,

                                    —

                                    savienotāji ar gumijas starplikām (t. s. “gredzenblīves”).

                              Izstrādājums ir paredzēts lietošanai dārzos augu apsmidzināšanai un laistīšanai.
                        Sk. attēlus (*1).

                        8481 80 99

                        Klasifikācija ir noteikta, ievērojot kombinētās nomenklatūras 1., 3.b) un 6. vispārīgo interpretācijas noteikumu un KN kodu 8481 , 8481 80  un 8481 80 99  formulējumu.
                        Smidzinātājsprausla, kas maina ūdensstrūklas veidu un regulē šķidruma plūsmu, nosaka komplekta pamatīpašības.
                        Izstrādājums nav ne apūdeņošanas sistēma (sk. arī Harmonizētās sistēmas skaidrojumu par pozīciju 8424  E) punktu), ne dārza mehāniskā izsmidzinātāja galviņa. Tam ir objektīvās pazīmes, kas raksturīgas šļūtenes sprauslai, kura aprīkota ar krāniem, vārstiem, ventiļiem un citiem piederumiem šķidruma plūsmas un ūdensstrūklas veida regulēšanai, un tas ir izslēgts no pozīcijas 8424  (sk. arī Harmonizētās sistēmas skaidrojumu par pozīciju 8424  D) punktu). Šļūtenes sprauslas un tamlīdzīgi izstrādājumi, kas aprīkoti ar vārstiem vai ventiļiem un paredzēti strūklas veidošanai vai smidzināšanai, ir klasificēti pozīcijā 8481  (sk. arī Harmonizētās sistēmas skaidrojumu par pozīciju 8481  11. punktu). Tādēļ klasifikācija pozīcijā 8424  nav iespējama.
                        Tāpēc izstrādājums jāklasificē ar KN kodu 8481 80 99  pie citādiem vārstiem.

               (*1)  Attēli pievienoti tikai informācijai.


title: Komisijas Īstenošanas regula (ES) 2018/1632 (2018. gada 30. oktobris), ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū govs piena sūkalu pamatproteīnu izolātu un groza Komisijas Īstenošanas regulu (ES) 2017/2470 (Dokuments attiecas uz EEZ.)

text:
                  31.10.2018

                  LV

                  Eiropas Savienības Oficiālais Vēstnesis

                  L 272/23

         KOMISIJAS ĪSTENOŠANAS REGULA (ES) 2018/1632
         (2018. gada 30. oktobris),
         ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū govs piena sūkalu pamatproteīnu izolātu un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regulā (ES) 2015/2283 paredzēts, ka Savienībā drīkst tirgū laist tikai tādus jaunus pārtikas produktus, kas ir atļauti un iekļauti Savienības sarakstā.

                     (2)

                     Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Saskaņā ar Regulas (ES) 2015/2283 12. pantu Komisija lemj par atļaujas piešķiršanu jaunam pārtikas produktam, par tā laišanu Savienības tirgū un par Savienības saraksta atjaunināšanu.

                     (4)

                     2016. gada 22. augustā uzņēmums Armor Protéines S.A.S. (“pieteikuma iesniedzējs”) Īrijas kompetentajai iestādei iesniedza lūgumu kā pārtikas produktu jaunu sastāvdaļu Eiropas Parlamenta un Padomes Regulas (EK) Nr. 258/97 (3) 1. panta 2. punkta e) apakšpunkta nozīmē Savienības tirgū laist govs piena sūkalu pamatproteīnu izolātu. Pieteikumā lūgts atļaut govs piena sūkalu pamatproteīnu izolātu izmantot maisījumos zīdaiņiem un papildu ēdināšanas maisījumos zīdaiņiem, pilnīgos uztura aizstājējos svara kontrolei, īpašiem medicīniskiem nolūkiem paredzētā pārtikā un uztura bagātinātājos.

                     (5)

                     Saskaņā ar Regulas (ES) 2015/2283 35. panta 1. punktu ikvienu tādu pieteikumu laist jaunu pārtikas produktu Savienības tirgū, kurš iesniegts dalībvalstij saskaņā ar Regulas (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām, 4. pantu un par kuru nav pieņemts galīgais lēmums pirms 2018. gada 1. janvāra, uzskata par pieteikumu, kas iesniegts saskaņā ar Regulu (ES) 2015/2283.

                     (6)

                     Lai gan lūgums atļaut laist Savienības tirgū govs piena sūkalu pamatproteīnu izolātu kā jaunu pārtikas produktu dalībvalstij tika iesniegts saskaņā ar Regulas (EK) Nr. 258/97 4. pantu, pieteikums atbilst arī Regulā (ES) 2015/2283 noteiktajām prasībām.

                     (7)

                     2017. gada 27. jūnijā Īrijas kompetentā iestāde izdeva sākotnējo novērtējuma ziņojumu. Šajā ziņojumā tā secināja, ka govs piena sūkalu pamatproteīnu izolāts atbilst kritērijiem, kas attiecībā uz jaunām pārtikas produktu sastāvdaļām noteikti Regulas (EK) Nr. 258/97 3. panta 1. punktā.

                     (8)

                     2017. gada 4. jūlijā Komisija sākotnējo novērtējuma ziņojumu pārsūtīja pārējām dalībvalstīm. Regulas (EK) Nr. 258/97 6. panta 4. punkta pirmajā daļā noteiktajā 60 dienu laikposmā citas dalībvalstis pauda pamatotus iebildumus saistībā ar govs piena sūkalu pamatproteīnu izolāta nekaitīgumu zīdaiņiem un to rezultātu toksikoloģisko būtiskumu, kas iegūti sešu nedēļu pētījumā par toksiskumu žurku mazuļu attīstībai (4).

                     (9)

                     Ņemot vērā pārējo dalībvalstu paustos iebildumus, Komisija 2017. gada 11. decembrī apspriedās ar Eiropas Pārtikas nekaitīguma iestādi (“Iestāde”) un lūdza tai veikt papildu novērtējumu par govs piena sūkalu pamatproteīnu izolātu kā jaunu pārtikas produktu sastāvdaļu saskaņā ar Regulu (EK) Nr. 258/97.

                     (10)

                     Vēlākā pieteikumā, kas iesniegts 2018. gada 3. janvārī, pieteikuma iesniedzējs lūdza Komisiju aizsargāt īpašniekdatus vairākiem pētījumiem, kas iesniegti, pamatojot pieteikumu, proti, diviem govs piena sūkalu pamatproteīnu izolāta klīniskajiem pētījumiem ar cilvēkiem (5) (6), in vitro baktēriju atgriezeniskās mutācijas testam (7), in vitro zīdītāju šūnu mikrokodolu testam (8), 90 dienu orālā toksiskuma pētījumam ar žurkām (9), sešu nedēļu pētījumam par toksiskumu žurku mazuļu attīstībai un govs piena sūkalu pamatproteīnu izolāta elektroforēzes analīzei (10).

                     (11)

                     2018. gada 27. jūnijā Iestāde pieņēma zinātnisku atzinumu par govs piena sūkalu pamatproteīnu izolāta kā jauna pārtikas produkta nekaitīgumu saskaņā ar Regulu (ES) 2015/2283 (11). Šis atzinums atbilst Regulas (ES) 2015/2283 11. panta prasībām.

                     (12)

                     Minētais atzinums ir pietiekams pamats secinājumam, ka govs piena sūkalu pamatproteīnu izolāts piedāvātajos lietošanas veidos un devās lietots par sastāvdaļu maisījumos zīdaiņiem un papildu ēdināšanas maisījumos zīdaiņiem, pilnīgos uztura aizstājējos svara kontrolei, īpašiem medicīniskiem nolūkiem paredzētā pārtikā un uztura bagātinātājos atbilst Regulas (ES) 2015/2283 12. panta 1. punkta prasībām.

                     (13)

                     Savā atzinumā par govs piena sūkalu pamatproteīnu izolātu Iestāde uzskata, ka dati par 90 dienu orālā toksiskuma pētījumu ar žurkām ir pamats, lai noteiktu etalonpunktu un novērtētu, vai attiecībā uz piedāvāto maksimālo devu, kādā jauno pārtikas produktu var lietot cilvēki, ir pietiekama ekspozīcijas robežvērtība. Tāpēc tiek uzskatīts, ka secinājumus par govs piena sūkalu pamatproteīnu izolāta nekaitīgumu nevarētu izdarīt bez šī pētījuma ziņojuma datiem.

                     (14)

                     Pēc Iestādes atzinuma saņemšanas Komisija lūdza pieteikuma iesniedzēju sīkāk precizēt pamatojumu, kas sniegts īpašumtiesību prasībai par 90 orālā toksiskuma pētījuma ar žurkām ziņojumu, un precizēt prasību piešķirt ekskluzīvas tiesības atsaukties uz šo pētījumu, kā minēts Regulas (ES) 2015/2283 26. panta 2. punkta a) un b) apakšpunktā.

                     (15)

                     Pieteikuma iesniedzējs arī paziņoja, ka laikā, kad pieteikums tika iesniegts, tam saskaņā ar valsts tiesību aktiem piederēja patentētas un ekskluzīvas tiesības atsaukties uz šo pētījumu un ka tāpēc trešās personas nevarēja pētījumam likumīgi piekļūt vai to izmantot. Komisija ir novērtējusi visu pieteikuma iesniedzēja sniegto informāciju un uzskata, ka pieteikuma iesniedzējs ir pietiekami pamatojis Regulas (ES) 2015/2283 26. panta 2. punktā noteikto prasību izpildi.

                     (16)

                     Attiecīgi, kā paredzēts Regulas (ES) 2015/2283 26. panta 2. punktā, 90 dienu orālā toksiskuma pētījumu ar žurkām, kas ietverts pieteikuma iesniedzēja dokumentācijā un bez kura Iestāde jauno pārtikas produktu nebūtu varējusi izvērtēt, piecus gadus no šīs regulas spēkā stāšanās dienas Iestāde nedrīkstētu izmantot nākamā pieteikuma iesniedzēja labā. Tādējādi ar šo regulu atļauto jauno pārtikas produktu laist Savienības tirgū piecu gadu laikposmā drīkstētu tikai attiecīgais pieteikuma iesniedzējs.

                     (17)

                     Lai gan šā jaunā pārtikas produkta atļauja ir ierobežota un uz pieteikuma iesniedzēja dokumentācijā ietverto 90 dienu orālā toksiskuma pētījumu ar žurkām ir atļauts atsaukties vienīgi pieteikuma iesniedzējam, citiem pieteikumu iesniedzējiem nav liegts pieteikties uz atļauju laist tirgū to pašu jauno pārtikas produktu ar nosacījumu, ka pieteikuma pamatā ir likumīgi iegūta informācija, kas iesniegta, lai pamatotu atļaujas saņemšanu saskaņā ar šo regulu.

                     (18)

                     Tā kā jaunais pārtikas produkts ir iegūts no piena, kas Eiropas Parlamenta un Padomes Regulas (ES) Nr. 1169/2011 (12) II pielikumā ir ierindots starp vairākām vielām vai produktiem, kuri izraisa alerģiju vai nepanesamību, pārtikas produkti un uztura bagātinātāji, kas satur govs piena sūkalu pamatproteīnu izolātu, būtu atbilstīgi jāmarķē, ievērojot minētās regulas 21. panta prasības.

                     (19)

                     Eiropas Parlamenta un Padomes Direktīvā 2002/46/EK (13) ir izklāstītas uztura bagātinātājiem piemērojamās prasības. Govs piena sūkalu pamatproteīnu izolātu būtu jāatļauj lietot, neskarot minētās direktīvas prasības.

                     (20)

                     Eiropas Parlamenta un Padomes Regula (ES) Nr. 609/2013 (14) nosaka prasības attiecībā uz zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un svara kontrolei paredzētiem pilnīgiem uztura aizstājējiem. Govs piena sūkalu pamatproteīnu izolātu būtu jāatļauj lietot, neskarot minētās regulas prasības.

                     (21)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Govs piena sūkalu pamatproteīnu izolātu, kura specifikācija sniegta šīs regulas pielikumā, iekļauj atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470.

               2.   Piecus gadus no šīs regulas spēkā stāšanās dienas tikai sākotnējam pieteikuma iesniedzējam:

                           —

                           uzņēmumam Armor Protéines S.A.S.,

                           —

                           adrese: Armor Protéines S.A.S., 19 bis, rue de la Libération 35460 Saint-Brice-en-Coglès, Francija,

                     ir atļauts laist Savienības tirgū 1. punktā minēto jauno pārtikas produktu, ja vien nākamais pieteikuma iesniedzējs nesaņem atļauju attiecībā uz jauno pārtikas produktu bez atsauces uz datiem, kas aizsargāti saskaņā ar šīs regulas 2. pantu, vai vienojoties ar Armor Protéines S.A.S.

               3.   Šā panta 1. punktā minētajā Savienības saraksta ierakstā iekļauj šīs regulas pielikumā noteiktos lietošanas nosacījumus un marķēšanas prasības.

               4.   Šajā pantā norādītā atļauja neskar Regulas (ES) Nr. 1169/2011 noteikumus, Direktīvas 2002/46/EK noteikumus un Regulas (ES) Nr. 609/2013 noteikumus.

            2. pants
            Pieteikuma dokumentācijā ietverto pētījumu, uz kura pamata Iestāde ir novērtējusi 1. pantā minēto jauno pārtikas produktu un kuru pieteikuma iesniedzējs ir norādījis kā tādu, kas atbilst Regulas (ES) 2015/2283 26. panta 2. punktā noteiktajām prasībām, bez Armor Protéines S.A.S. piekrišanas neizmanto nākamā pieteikuma iesniedzēja labā piecus gadus no šīs regulas spēkā stāšanās dienas.

            3. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 30. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Eiropas Parlamenta un Padomes 1997. gada 27. janvāra Regula (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

            (4)  Spézia (2012).

            (5)  Armor Protéines (2013).

            (6)  Schmitt & Mireaux (2008).

            (7)  Sire, G. (2012a).

            (8)  Sire, G. (2012b).

            (9)  Silvano (2012).

            (10)  Armor Protéines (2017).

            (11)  EFSA Journal 2018; 16(7):5360.

            (12)  Eiropas Parlamenta un Padomes 2011. gada 25. oktobra Regula (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).

            (13)  Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

            (14)  Eiropas Parlamenta un Padomes 2013. gada 12. jūnija Regula (ES) Nr. 609/2013 par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV L 181, 29.6.2013., 35. lpp.).

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (Atļautie jaunie pārtikas produkti) pievieno šādu pēdējo sleju:
                        “Datu aizsardzība”;

                        2)

                        pielikuma 1. tabulā (Atļautie jaunie pārtikas produkti) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Jaunā pārtikas produkta lietošanas nosacījumi

                                    Īpašas papildu marķēšanas prasības

                                    Citas prasības

                                    Datu aizsardzība

                                    “Govs piena sūkalu pamatproteīnu izolāts

                                       Konkrēta pārtikas kategorija

                                       Maksimālais līmenis

                                    Jaunā pārtikas produkta nosaukums to saturošu pārtikas produktu marķējumā – “piena sūkalu proteīnu izolāts”.
                                    Uz govs piena sūkalu pamatproteīnu izolātu saturošiem uztura bagātinātājiem jābūt izvietotam šādam paziņojumam:

                                       “Šo uztura bagātinātāju nav ieteicams dot bērniem un pusaudžiem, kas jaunāki par trim/astoņpadsmit (*) gadiem.”

                                                (*)

                                                Atkarībā no vecuma grupas, kurai šis uztura bagātinātājs ir paredzēts.

                                    Atļauts no 2018. gada 20. novembra. Šī iekļaušana ir pamatota ar patentētiem zinātniskiem pierādījumiem un zinātniskiem datiem, kas aizsargāti saskaņā ar Regulas (ES) 2015/2283 26. pantu.
                                    Pieteikuma iesniedzējs: Armor Protéines S.A.S., 19 bis, rue de la Libération 35460 Saint-Brice-en-Coglès, Francija. Datu aizsardzības laikposmā jauno pārtikas produktu – govs piena sūkalu pamatproteīnu izolātu – laist Savienības tirgū ir atļauts vienīgi uzņēmumam Armor Protéines S.A.S., ja vien nākamais pieteikuma iesniedzējs nesaņem atļauju attiecībā uz jauno pārtikas produktu bez atsauces uz patentētajiem zinātniskajiem pierādījumiem vai zinātniskajiem datiem, kas aizsargāti saskaņā ar Regulas (ES) 2015/2283 26. pantu, vai vienojoties ar Armor Protéines S.A.S.

                                    Datu aizsardzības termiņa beigu datums: 2023. gada 20. novembris.”;

                                    Zīdaiņiem paredzēti maisījumi, kas atbilst definīcijai Regulā (ES) Nr. 609/2013

                                    30 mg/100 g (pulverī)
                                    3,9 mg/100 ml (rekonstituētā maisījumā)

                                    Tādi papildu ēdināšanas maisījumi zīdaiņiem, kas atbilst definīcijai Regulā (ES) Nr. 609/2013

                                    30 mg/100 g (pulverī)
                                    4,2 mg/100 ml (rekonstituētā maisījumā)

                                    Pilnīgi uztura aizstājēji svara kontrolei, kuri atbilst definīcijai Regulā (ES) Nr. 609/2013

                                    300 mg dienā

                                    Īpašiem medicīniskiem nolūkiem paredzēta pārtika, kas atbilst definīcijai Regulā (ES) Nr. 609/2013

                                    58 mg dienā maziem bērniem
                                    380 mg dienā bērniem un pusaudžiem 3–18 gadu vecumā
                                    610 mg dienā pieaugušajiem

                                    Uztura bagātinātāji, kas atbilst definīcijai Direktīvā 2002/46/EK

                                    58 mg dienā maziem bērniem
                                    250 mg dienā bērniem un pusaudžiem 3–18 gadu vecumā
                                    610 mg dienā pieaugušajiem

                        3)

                        pielikuma 2. tabulā (Specifikācijas) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Specifikācija

                                    “Govs piena sūkalu pamatproteīnu izolāts

                                       Apraksts

                                    Govs piena sūkalu pamatproteīnu izolāts ir iedzelteni pelēks pulveris, kas iegūts no govs vājpiena vairākos izolācijas un attīrīšanas posmos.

                                       Parametri/sastāvs

                                    Kopējais olbaltums (produkta masas procenti): ≥ 90 %
                                    Laktoferīns (produkta masas procenti): 25–75 %
                                    Laktoperoksidāze (produkta masas procenti): 10–40 %
                                    Citi proteīni (produkta masas procenti): ≤ 30 %
                                    TGF-β2: 12–18 mg/100 g
                                    Mitrums: ≤ 6,0 %
                                    pH (5 masas % šķīdums): 5,5–7,6
                                    Laktoze: ≤ 3,0 %
                                    Tauki: ≤ 4,5 %
                                    Pelni: ≤ 3,5 %
                                    Dzelzs: ≤ 25 mg/100 g

                                       Smagie metāli

                                    Svins: < 0,1 mg/kg
                                    Kadmijs: < 0,2 mg/kg
                                    Dzīvsudrabs: < 0,6 mg/kg
                                    Arsēns: < 0,1 mg/kg

                                       Mikrobioloģiskie kritēriji

                                    Aerobo mezofilo baktēriju skaits: ≤ 10 000  KVV/g
                                    Enterobaktērijas: ≤ 10 KVV/g

                                       Escherichia coli: nekonstatē 1 g
                                    Koagulāzes pozitīvie stafilokoki: nekonstatē 1 g
                                    Salmonellas: nekonstatē 25 g
                                    Listērijas: nekonstatē 25 g

                                       Cronobacter spp.: nekonstatē 25 g
                                    Pelējuma sēnītes: ≤ 50 KVV/g
                                    Rauga sēnītes: ≤ 50 KVV/g
                                    KVV: kolonijas veidojošas vienības.”


title: Komisijas Īstenošanas regula (ES) 2018/1633 (2018. gada 30. oktobris), ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū rafinētu garneļu peptīdu koncentrātu un groza Komisijas Īstenošanas regulu (ES) 2017/2470 (Dokuments attiecas uz EEZ.)

text:
                  31.10.2018

                  LV

                  Eiropas Savienības Oficiālais Vēstnesis

                  L 272/29

         KOMISIJAS ĪSTENOŠANAS REGULA (ES) 2018/1633
         (2018. gada 30. oktobris),
         ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū rafinētu garneļu peptīdu koncentrātu un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regulā (ES) 2015/2283 paredzēts, ka Savienībā drīkst tirgū laist tikai tādus jaunos pārtikas produktus, kas ir atļauti un iekļauti Savienības sarakstā.

                     (2)

                     Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Saskaņā ar Regulas (ES) 2015/2283 12. pantu Komisija lemj par atļaujas piešķiršanu jaunam pārtikas produktam, par tā laišanu Savienības tirgū un par Savienības saraksta atjaunināšanu.

                     (4)

                     Uzņēmums Marealis AS (“pieteikuma iesniedzējs”) 2016. gada 22. decembrī Somijas kompetentajai iestādei iesniedza lūgumu kā jaunu pārtikas produktu sastāvdaļu Eiropas Parlamenta un Padomes Regulas (EK) Nr. 258/97 (3) 1. panta 2. punkta e) apakšpunkta nozīmē Savienības tirgū laist no ziemeļu garneles (Pandalus borealis) čaulām un galvām fermentatīvās hidrolīzes ceļā iegūtu rafinētu garneļu peptīdu koncentrātu. Pieteikumā lūgts atļaut rafinētu garneļu peptīdu koncentrātu izmantot uztura bagātinātājos, kas paredzēti visām pieaugušo lietotāju grupām.

                     (5)

                     Saskaņā ar Regulas (ES) 2015/2283 35. panta 1. punktu ikvienu tādu pieteikumu laist Savienības tirgū jaunu pārtikas produktu, kurš iesniegts dalībvalstij saskaņā ar 4. pantu Regulā (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām, un par kuru nav pieņemts galīgais lēmums pirms 2018. gada 1. janvāra, uzskata par pieteikumu, kas iesniegts saskaņā ar Regulu (ES) 2015/2283.

                     (6)

                     Lai gan pieteikums atļaut laist Savienības tirgū rafinētu garneļu peptīdu koncentrātu kā jaunu pārtikas produktu dalībvalstij tika iesniegts saskaņā ar Regulas (EK) Nr. 258/97 4. pantu, pieteikums atbilst arī Regulā (ES) 2015/2283 noteiktajām prasībām.

                     (7)

                     Somijas kompetentā iestāde 2017. gada 8. martā sniedza sākotnējo novērtējuma ziņojumu. Ziņojumā tā secināja, ka rafinēts garneļu peptīdu koncentrāts atbilst kritērijiem, kas attiecībā uz jaunām pārtikas produktu sastāvdaļām noteikti Regulas (EK) Nr. 258/97 3. panta 1. punktā.

                     (8)

                     Komisija 2017. gada 13. martā sākotnējo novērtējuma ziņojumu pārsūtīja pārējām dalībvalstīm. Regulas (EK) Nr. 258/97 6. panta 4. punkta pirmajā daļā noteiktajā 60 dienu laikposmā citas dalībvalstis izteica pamatotus iebildumus attiecībā uz rafinēta garneļu peptīdu koncentrāta nekaitīgumu patērētājiem ar zemu, normālu un augstu asinsspiedienu, ņemot vērā tā šķietamo hipotensīvo iedarbību, potenciālos blakusefektus, kas saistīti ar tā angiotensīnu konvertējošā enzīma (AKE) postulēto inhibīciju un iespējamo iedarbību uz sirdi, un iespējamo mijiedarbību ar zālēm, ko izmanto asinsspiediena traucējumu ārstēšanā.

                     (9)

                     Ņemot vērā citu dalībvalstu paustos iebildumus, 2017. gada 21. septembrī Komisija konsultējās ar Eiropas Pārtikas nekaitīguma iestādi (“Iestāde”), lūdzot tai saskaņā ar Regulu (EK) Nr. 258/97 papildus novērtēt rafinētu garneļu peptīdu koncentrātu kā jaunu pārtikas produktu sastāvdaļu.

                     (10)

                     Pieteikuma iesniedzējs 2018. gada 2. februārī Komisijai iesniedza īpašumtiesību datu aizsardzības pieprasījumu attiecībā uz vairākiem pieteikuma pamatošanai iesniegtiem pētījumiem, proti, de nuovo peptīdu sintēzes pētījumu (4), AKE inhibējošās iedarbības pētījuma analītisko ziņojumu (5), akūtā orālā toksiskuma pētījumu (6), in vitro baktēriju reversās mutācijas pārbaudi (7), orāla toksiskuma 90 dienu pētījumu (8), hipotensīvās iedarbības novērtējuma pētījumu un pētījumu par rafinēta garneļu peptīdu koncentrāta nekaitīgumu veseliem cilvēkiem ar viegli vai vidēji augstu asinsspiedienu (9), un uz dubultaklu, ar placebo kontrolētu paralēlu novērtējuma pētījumu par rafinēta garneļu peptīdu koncentrāta uztura bagātinātāja hipotensīvo iedarbību un nekaitīgumu veseliem cilvēkiem ar viegli vai vidēji augstu asinsspiedienu (10). Pieteikuma iesniedzējs atkārtoja šo lūgumu vēlākā pieteikumā, kas tika iesniegts 2018. gada 29. martā.

                     (11)

                     2018. gada 18. aprīlī Iestāde pieņēma zinātnisko atzinumu par garneļu peptīdu koncentrātu kā jauna pārtikas produkta nekaitīgumu saskaņā ar Regulu (ES) 2015/2283 (11) (Scientific Opinion on the safety of shrimp peptide concentrate as a novel food pursuant to Regulation (EU) 2015/2283). Minētais atzinums atbilst Regulas (ES) 2015/2283 11. panta prasībām.

                     (12)

                     Minētais atzinums ir pietiekams pamats secinājumam, ka rafinētais garneļu peptīdu koncentrāts piedāvātajos lietojuma veidos un lietošanas devās lietots par sastāvdaļu uztura bagātinātājos, atbilst Regulas (ES) 2015/2283 12. panta 1. punkta noteikumiem.

                     (13)

                     Savā atzinumā Iestāde uzskatīja, ka orālā toksiskuma 90 dienu pētījuma dati ir izmantoti par pamatu rafinēta garneļu peptīdu koncentrāta toksiskuma profila novērtēšanai un saistītā nenovērojamās nelabvēlīgās ietekmes līmeņa (NOAEL) noteikšanai. Dati no pētījuma par hipotensīvās iedarbības novērtējumu un pētījuma par rafinēta garneļu peptīdu koncentrāta nekaitīgumu veseliem cilvēkiem ar vieglu vai vidēji augstu asinsspiedienu, un dati no dubultakla, ar placebo kontrolēta paralēla novērtējuma pētījuma par rafinēta garneļu peptīdu koncentrāta uztura bagātinātāja hipotensīvo iedarbību un nekaitīgumu veseliem cilvēkiem ar vieglu vai vidēji augstu asinsspiedienu, bija pamats, lai noteiktu jaunā pārtikas produkta nekaitīgumu šai patērētāju kategorijai. Tāpēc tiek uzskatīts, ka secinājumus par rafinēta garneļu peptīdu koncentrāta nekaitīgumu nevarētu izdarīt bez minēto pētījumu nepublicēto ziņojumu datiem.

                     (14)

                     Pēc Iestādes atzinuma saņemšanas Komisija lūdza pieteikuma iesniedzēju sīkāk precizēt pamatojumu, kas sniegts īpašumtiesību prasībai par pētījumiem, un precizēt prasību piešķirt ekskluzīvas tiesības atsaukties uz minētajiem pētījumiem, kā minēts Regulas (ES) 2015/2283 26. panta 2. punkta a) un b) apakšpunktā. Pieteikuma iesniedzējs arī paziņoja, ka laikā, kad pieteikums tika iesniegts, tam saskaņā ar valsts tiesību aktiem piederēja patentētas vai ekskluzīvas tiesības uz šiem pētījumiem un ka tāpēc trešās personas nevar pētījumiem likumīgi piekļūt vai tos izmantot. Komisija ir novērtējusi visu pieteikuma iesniedzēja sniegto informāciju un uzskata, ka pieteikuma iesniedzējs ir pietiekami pamatojis Regulas (ES) 2015/2283 26. panta 2. punktā noteikto prasību izpildi.

                     (15)

                     Attiecīgi, kā paredzēts Regulas (ES) 2015/2283 26. panta 2. punktā, orālā toksiskuma 90 dienu pētījumu, hipotensīvās iedarbības novērtējuma pētījumu un pētījumu par rafinēta garneļu peptīdu koncentrāta nekaitīgumu veseliem cilvēkiem ar viegli vai vidēji augstu asinsspiedienu, un dubultaklu, ar placebo kontrolētu paralēlu novērtējuma pētījumu par rafinēta garneļu peptīdu koncentrāta uztura bagātinātāja hipotensīvo iedarbību un nekaitīgumu veseliem cilvēkiem ar viegli vai vidēji augstu asinsspiedienu, kas ietverti pieteikuma iesniedzēja dokumentācijā un bez kuriem jauno pārtikas produktu Iestāde nebūtu varējusi izvērtēt, piecus gadus no šīs regulas spēkā stāšanās dienas Iestāde nedrīkstētu izmantot nākamā pieteikuma iesniedzēja labā. Tādējādi ar šo regulu atļauto jauno pārtikas produktu laist Savienības tirgū piecu gadu laikposmā drīkstētu tikai attiecīgais pieteikuma iesniedzējs.

                     (16)

                     Lai gan šā jaunā pārtikas produkta atļauja ir ierobežota un uz pieteikuma iesniedzēja dokumentācijā ietverto orāla toksiskuma 90 dienu pētījumu, hipotensīvās iedarbības novērtējuma pētījumu un pētījumu par rafinēta garneļu peptīdu koncentrāta nekaitīgumu veseliem cilvēkiem ar viegli vai vidēji augstu asinsspiedienu, un uz dubultaklo, ar placebo kontrolēto paralēlo novērtējuma pētījumu par rafinēta garneļu peptīdu koncentrāta uztura bagātinātāja hipotensīvo iedarbību un nekaitīgumu veseliem cilvēkiem ar viegli vai vidēji augstu asinsspiedienu ir atļauts atsaukties vienīgi pieteikuma iesniedzējam, citu pieteikumu iesniedzējiem nav liegts pieteikties uz atļauju laist tirgū to pašu jauno pārtikas produktu ar nosacījumu, ka pieteikuma pamatā ir likumīgi iegūta informācija, kas iesniegta, lai pamatotu atļaujas saņemšanu saskaņā ar šo regulu.

                     (17)

                     Tā kā jaunā pārtikas produkta avots ir vēžveidīgie, kas var saturēt zivju, citu vēžveidīgo un gliemju atliekas un kas ir ierindoti Eiropas Parlamenta un Padomes Regulas (ES) Nr. 1169/2011 (12) II pielikumā starp vairākām vielām vai produktiem, kuri izraisa alerģiju vai nepanesamību, uztura bagātinātāji, kas satur rafinētu garneļu peptīdu koncentrātu, būtu atbilstīgi jāmarķē, ievērojot minētās regulas 21. panta prasības.

                     (18)

                     Eiropas Parlamenta un Padomes Direktīvā 2002/46/EK (13) ir izklāstītas uztura bagātinātājiem piemērojamās prasības. Rafinēta garneļu peptīdu koncentrāta izmantošana būtu jāatļauj, neskarot minētās direktīvas normas.

                     (19)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Rafinētu garneļu peptīdu koncentrātu, kura specifikācija sniegta šīs regulas pielikumā, iekļauj atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470.

               2.   Piecus gadus no šīs regulas spēkā stāšanās dienas tikai sākotnējam pieteikuma iesniedzējam:

                           —

                           uzņēmumam Marealis AS,

                           —

                           adrese: Stortorget 1, Kystens Hus, 2nd floor, N-9008 Tromsø; pasta adrese: P.O. Box 1065, 9261 Tromsø, Norway,

                     ir atļauts laist Savienības tirgū 1. punktā minēto jauno pārtikas produktu, ja vien nākamais pieteikuma iesniedzējs nesaņem atļauju attiecībā uz jauno pārtikas produktu bez atsauces uz datiem, kas aizsargāti saskaņā ar šīs regulas 2. pantu, vai vienojoties ar Marealis AS.

               3.   Šā panta 1. punktā minētajā Savienības saraksta ierakstā iekļauj šīs regulas pielikumā noteiktos lietošanas nosacījumus un marķēšanas prasības.

               4.   Šajā pantā paredzētā atļauja neskar Direktīvas 2002/46/EK un Regulas (ES) Nr. 1169/2011 noteikumus.

            2. pants
            Pieteikuma iesniedzēja dokumentācijā ietvertie pētījumi, uz kuru pamata Iestāde ir novērtējusi 1. pantā minēto jauno pārtikas produktu un kurus pieteikuma iesniedzējs ir norādījis kā tādus, kas atbilst Regulas (ES) 2015/2283 26. panta 2. punktā noteiktajām prasībām, bez Marealis AS piekrišanas neizmanto nākamā pieteikuma iesniedzēja labā piecus gadus no šīs regulas spēkā stāšanās dienas.

            3. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 30. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Eiropas Parlamenta un Padomes 1997. gada 27. janvāra Regula (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

            (4)  Marealis A.S., 2016.

            (5)  Marealis A.S., 2009–2016.

            (6)  Marealis A.S., 2010.

            (7)  Marealis A.S., 2011.

            (8)  Marealis A.S., 2011.

            (9)  Sarkkinen, E., un citi, 2013.

            (10)  Pelipyagina, T., 2016.

            (11)  EFSA Journal 2018; 16(5):5267.

            (12)  Eiropas Parlamenta un Padomes 2011. gada 25. oktobra Regula (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).

            (13)  Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (Atļautie jaunie pārtikas produkti) pievieno šādu pēdējo sleju:
                        “Datu aizsardzība”;

                        2)

                        pielikuma 1. tabulā (Atļautie jaunie pārtikas produkti) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Jaunā pārtikas produkta lietošanas nosacījumi

                                    Īpašas papildu marķēšanas prasības

                                    Citas prasības

                                    Datu aizsardzība

                                    “Rafinēts garneļu peptīdu koncentrāts

                                       Konkrēta pārtikas kategorija

                                       Maksimālais līmenis

                                    Jaunā pārtikas produkta nosaukums to saturošu pārtikas produktu marķējumā – “rafinēts garneļu peptīdu koncentrāts”

                                    Atļauts no 2018. gada 20. novembra. Šī iekļaušana ir pamatota ar patentētiem zinātniskiem pierādījumiem un zinātniskiem datiem, kas aizsargāti saskaņā ar Regulas (ES) 2015/2283 26. pantu.
                                    Pieteikuma iesniedzējs: Marealis AS., Stortorget 1, Kystens Hus, 2. stāvs, N-9008 Tromsø; pasta adrese: Box 1065, 9261 Tromsø, Norvēģijā. Datu aizsardzības laikposmā jauno pārtikas produktu – rafinēto garneļu peptīdu koncentrātu – laist Savienības tirgū ir atļauts vienīgi uzņēmumam Marealis AS, ja vien nākamā pieteikuma iesniedzējs nesaņem atļauju attiecībā uz jauno pārtikas produktu bez atsauces uz patentētajiem zinātniskajiem pierādījumiem vai zinātniskajiem datiem, kas aizsargāti saskaņā ar Regulas (ES) 2015/2283 26. pantu, vai vienojoties ar uzņēmumu Marealis AS.
                                    Datu aizsardzības termiņa beigu datums: 2023. gada 20. novembris.”;

                                    Pieaugušajiem paredzēti uztura bagātinātāji, kas atbilst definīcijai Direktīvā 2002/46/EK

                                    1 200  mg dienā

                        3)

                        pielikuma 2. tabulā (Specifikācijas) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Specifikācija

                                    “Rafinēts garneļu peptīdu koncentrāts

                                       Apraksts

                                    Rafinēts garneļu peptīdu koncentrāts ir peptīdu maisījums, ko iegūst no ziemeļu garneļu (Pandalus borealis) čaulām un galvām, izmantojot virkni attīrīšanas posmu pēc fermentatīvas proteolīzes ar proteāzi, kas iegūta no Bacillus licheniformis un/vai Bacillus amyloliquefaciens.

                                       Parametri/sastāvs

                                    Kopējais sausnas saturs (%): ≥ 95,0 %
                                    Peptīdi (sausnas masa): ≥ 87,0 %, no kuriem peptīdi ar molekulmasu < 2 kDa: ≥ 99,9 %
                                    Tauki (masas %): ≤ 1,0 %
                                    Ogļhidrāti (masas %): ≤ 1,0 %
                                    Pelni (masas %): ≤ 15,0 %
                                    Kalcijs: ≤ 2,0 %
                                    Kālijs: ≤ 0,15 %
                                    Nātrijs: ≤ 3,5 %

                                       Smagie metāli

                                    Arsēns (neorganiskais): ≤ 0,22 mg/kg
                                    Arsēns (organiskais): ≤ 51,0 mg/kg
                                    Kadmijs: ≤ 0,09 mg/kg
                                    Svins: ≤ 0,18 mg/kg
                                    Kopējais dzīvsudrabs: ≤ 0,03 mg/kg

                                       Mikrobioloģiskie kritēriji

                                    Kopējais dzīvotspējīgo šūnu skaits: ≤ 20 000  KVV/g
                                    Salmonellas: NK/25 g

                                       Listeria monocytogenes: NK/25 g

                                       Escherichia coli: ≤ 20 KVV/g
                                    Koagulāzes pozitīvie Staphylococcus aureus: ≤ 200 KVV/g

                                       Pseudomonas aeruginosa: NK/25 g
                                    Pelējuma/rauga sēnītes: ≤ 20 KVV/g
                                    KVV: kolonijas veidojošās vienības
                                    NK: nav konstatējams”


title: Komisijas Īstenošanas regula (ES) 2018/1634 (2018. gada 30. oktobris), ar ko atjauno atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro stikla jūrasgrunduļa (Aphia minuta) zvejā ar laivas velkamajiem vadiem noteiktos Itālijas teritoriālajos ūdeņos

text:
                  31.10.2018

                  LV

                  Eiropas Savienības Oficiālais Vēstnesis

                  L 272/35

         KOMISIJAS ĪSTENOŠANAS REGULA (ES) 2018/1634
         (2018. gada 30. oktobris),
         ar ko atjauno atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro stikla jūrasgrunduļa (Aphia minuta) zvejā ar laivas velkamajiem vadiem noteiktos Itālijas teritoriālajos ūdeņos
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2006. gada 21. decembra Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (1), un jo īpaši tās 13. panta 5. punktu,
         tā kā:

                     (1)

                     Regulas (EK) Nr. 1967/2006 13. panta 1. punkts aizliedz velkamos zvejas rīkus izmantot līdz 3 jūras jūdžu attālumā no krasta vai līdz 50 m izobatai, ja tāds dziļums sasniegts tuvāk pie krasta.

                     (2)

                     Pēc dalībvalsts lūguma Komisija var pieļaut atkāpi no Regulas (EK) Nr. 1967/2006 13. panta 1. punkta, ja ir izpildīti vairāki nosacījumi, kas izklāstīti 13. panta 5. un 9. punktā.

                     (3)

                     Atkāpe no minētās regulas 13. panta 1. punkta attiecībā uz laivas velkamo vadu izmantošanu stikla jūrasgrunduļa (Aphia minuta) zvejā Eiropas Parlamenta un Padomes Regulas (ES) Nr. 1343/2011 (2) I pielikumā definētā 9. ģeogrāfiskā apakšapgabala teritoriālajos ūdeņos ar Komisijas Īstenošanas regulu (ES) Nr. 988/2011 (3) tika piešķirta līdz 2014. gada 31. martam.

                     (4)

                     Ar Komisijas Īstenošanas regulu (ES) 2015/2407 (4) atkāpe tika pagarināta līdz 2018. gada 31. martam.

                     (5)

                     Komisija 2018. gada 23. maijā saņēma Itālijas lūgumu pagarināt atkāpi, kuras termiņš beidzās 2018. gada 31. martā. Itālija iesniedza jaunāko informāciju, kas pamato atkāpes termiņa pagarinājumu.

                     (6)

                     Itālija atbilstīgi Regulas (EK) Nr. 1967/2006 19. panta 2. punktam ar dekrētu (5) ir pieņēmusi pārvaldības plānu. Pieņemtais pārvaldības plāns ir ieviests uz visu atkāpes piemērošanas laiku.

                     (7)

                     Zivsaimniecības zinātnes, tehnikas un ekonomikas komiteja (ZZTEK) 2018. gada jūlijā novērtēja Itālijas lūgumu piešķirt atkāpi un ar šo lūgumu saistīto atjaunināto pārvaldības plānu (6). ZZTEK veiktais vispārējais novērtējums ir pozitīvs, un informācija par bioloģiju un ekoloģiju, floti un piepūli ir labi izklāstīta. ZZTEK norādīja, ka pārvaldības plānā ierosinātie mērķi atbilst Eiropas Parlamenta un Padomes Regulas (ES) Nr. 1380/2013 (7) 2. panta mērķiem un 6. panta attiecīgajiem noteikumiem. Citu sugu klātbūtne nozvejā ir samērā reta parādība. Laivas velkamo vadu stikla jūrasgrunduļa zvejā var uzskatīt par selektīvu zvejas rīku, un šā zvejas rīka ietekme uz Regulas (EK) Nr. 1967/2006 III pielikumā minētajām sugām uzskatāma par ļoti maznozīmīgu. ZZTEK norādīja, ka pārvaldības plānā ir daudz zvejas darbību uzraudzības un pārvaldības elementu. ZZTEK uzsvēra vajadzību precizēt informāciju par zvejas rīku mijiedarbību ar jūras gultni, kā arī par uzraudzību un zinātniskajiem datiem. Itālija tika lūgta izskatīt šos jautājumus. Lai risinātu jautājumu par zinātnisko datu kvalitātes uzlabošanu, Itālijas iestādes, apņēmušās 2019./2020. gada zvejas sezonas beigās sniegt provizorisko zinātnisko ziņojumu, piekrita atjaunināt pārvaldības plānu un no jauna ieviest obligātās ziņošanas pienākumus.

                     (8)

                     Itālijas lūgtais atkāpes pagarinājums atbilst Regulas (EK) Nr. 1967/2006 13. panta 5. un 9. punktā izklāstītajiem nosacījumiem.

                     (9)

                     Pastāv specifiski ģeogrāfiskie ierobežojumi, jo īpaši ņemot vērā kontinentālā šelfa nelielo platību un mērķsugas telpisko izplatību tikai noteiktās piekrastes apgabalu zonās, kuru dziļums ir mazāks par 50 metriem. Tātad zvejas vietu lielums ir ierobežots.

                     (10)

                     ZZTEK ir paudusi bažas par to, ka trūkst atjauninātu datu par zvejas operāciju telpisko sadalījumu saistībā ar jūraszāļu dzīvotņu izplatību. Tomēr būtu jāatzīmē, ka zvejas sezonu laikā uz kuģa veiktie novērojumi par ietekmi uz jūras gultni ir parādījuši, ka laivas velkamais vads efektīvi darbojas tikai uz tīras jūras gultnes, ko veido smiltis vai dubļi, taču zveja virs Posidonia ģints jūraszāļu audzēm ir aizliegta. Ņemot vērā iepriekš minēto, secināts, ka zvejai ar laivas velkamajiem vadiem nav būtiskas ietekmes uz aizsargājamajām dzīvotnēm un zveja ir ļoti selektīva, jo zvejas vadus velk vertikālajā ūdens slānī, neskarot jūras gultni: pretējā gadījumā tiktu nodarīts kaitējums mērķsugai un zvejojamās sugas zivju atlase būtu praktiski neiespējama, jo tās ir ļoti sīkas.

                     (11)

                     Zveja ar laivas velkamajiem vadiem notiek tuvu krastam nelielā dziļumā. Šīs zvejniecības specifikas dēļ tajā nav iespējams izmantot citus zvejas rīkus.

                     (12)

                     Itālijas lūgtā atkāpe attiecas uz 117 kuģiem.

                     (13)

                     Itālijas iesniegtais pārvaldības plāns garantē, ka nākotnē netiks palielināta zvejas piepūle, jo zvejas atļaujas tiks izdotas konkrētiem 117 kuģiem, kuru kopējā piepūle ir 5 886,9 kW un kuriem Itālija jau ir atļāvusi zvejot.

                     (14)

                     Lūgums attiecas uz kuģiem, kuri zvejniecībā reģistrēti darbojamies ilgāk nekā piecus gadus.

                     (15)

                     Minētie kuģi ir iekļauti sarakstā, kas Komisijai paziņots saskaņā ar Regulas (EK) Nr. 1967/2006 13. panta 9. punkta prasībām.

                     (16)

                     Attiecīgās zvejas darbības atbilst Regulas (EK) Nr. 1967/2006 4. panta prasībām, jo Itālijas pieņemtais pārvaldības plāns ietver skaidru aizliegumu zvejot virs aizsargājamajām dzīvotnēm.

                     (17)

                     Regulas (EK) Nr. 1967/2006 8. panta 1. punkta h) apakšpunkta prasības nav piemērojamas, jo tās attiecas uz traleriem.

                     (18)

                     Attiecībā uz Regulas (EK) Nr. 1967/2006 9. panta 3. punktā noteikto minimālā linuma acs izmēra prasību būtu jānorāda: ņemot vērā to, ka attiecīgās zvejas darbības ir ļoti selektīvas, tām nav būtiskas ietekmes uz jūras vidi un tās netiek veiktas virs aizsargājamajām dzīvotnēm, Itālija pārvaldības plānā ir atļāvusi atkāpties no minētās prasības atbilstīgi Regulas (EK) Nr. 1967/2006 9. panta 7. punktam.

                     (19)

                     Attiecīgās zvejas darbības atbilst datu reģistrēšanas prasībām, kas noteiktas Padomes Regulas (EK) Nr. 1224/2009 (8) 14. pantā.

                     (20)

                     Attiecīgās zvejas darbības notiek tiešā krasta tuvumā, un tāpēc tās neietekmē tādu kuģu darbības, kas izmanto citus zvejas rīkus, nevis traļus, zvejas vadus vai līdzīgus velkamos zvejas rīkus.

                     (21)

                     Lai nodrošinātu to, ka Regulas (EK) Nr. 1967/2006 III pielikumā minēto sugu nozveja ir minimāla, darbības ar laivas velkamajiem vadiem ir reglamentētas Itālijas pieņemtajā pārvaldības plānā. Turklāt saskaņā ar Itālijas pieņemtā pārvaldības plāna 5.1.2. punkta a) apakšpunktu Aphia minuta zveja katru gadu ir atļauta tikai zvejas sezonā, kas ilgst no 1. novembra līdz 31. martam, un katrā zvejas sezonā ne vairāk kā 60 dienas vienam kuģim.

                     (22)

                     Laivas velkamos vadus neizmanto galvkāju zvejai.

                     (23)

                     Itālijas pieņemtajā pārvaldības plānā ir iekļauti zvejas darbību uzraudzības pasākumi, kas paredzēti Regulas (EK) Nr. 1967/2006 13. panta 9. punkta trešajā daļā.

                     (24)

                     Tāpēc lūgtais atkāpes pagarinājums būtu jāpiešķir.

                     (25)

                     Itālijai būtu noteiktā laikā un saskaņā ar Itālijas pieņemtajā pārvaldības plānā paredzēto uzraudzības plānu jāsniedz Komisijai ziņojums.

                     (26)

                     Šīs atkāpes piemērošanas ilguma ierobežojums ļaus nodrošināt tūlītējus koriģējošus pasākumus, ja Komisijai sniegtajā ziņojumā atklāsies slikts izmantotā krājuma saglabāšanās stāvoklis, un vienlaikus radīs iespēju uzlabot zinātnisko pamatojumu, bet tas savukārt ļaus uzlabot pārvaldības plānu.

                     (27)

                     Tāpēc atkāpe būtu jāpiemēro līdz 2021. gada 31. martam.

                     (28)

                     Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

               IR PIEŅĒMUSI ŠO REGULU.

            1. pants
            Atkāpe
            Regulas (EK) Nr. 1967/2006 13. panta 1. punktu nepiemēro Itālijas teritoriālajos ūdeņos, kas atrodas pie Ligūrijas un Toskānas krastiem, attiecībā uz stikla jūrasgrunduļa (Aphia minuta) zveju ar laivas velkamajiem vadiem, kurus izmanto kuģi:

                        a)

                        kas ir reģistrēti attiecīgi Dženovas un Livorno jūrlietu direktorātos (Direzione Marittima);

                        b)

                        kas šajā zvejniecībā reģistrēti darbojamies ilgāk nekā piecus gadus un kam nākotnē netiks palielināta zvejas piepūle; un

                        c)

                        kas ir zvejas atļaujas turētāji un darbojas saskaņā ar pārvaldības plānu, ko Itālija pieņēmusi atbilstīgi Regulas (EK) Nr. 1967/2006 19. panta 2. punktam.

            2. pants
            Uzraudzības plāns un ziņojums
            Itālija gada laikā pēc šīs regulas stāšanās spēkā iesniedz Komisijai ziņojumu, kas sagatavots saskaņā ar uzraudzības plānu, kurš paredzēts 1. panta c) punktā minētajā pārvaldības plānā.

            3. pants
            Stāšanās spēkā un piemērošanas periods
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro līdz 2021. gada 31. martam.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 30. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 409, 30.12.2006., 11. lpp.

            (2)  Eiropas Parlamenta un Padomes 2011. gada 13. decembra Regula (ES) Nr. 1343/2011 par atsevišķiem noteikumiem attiecībā uz zveju Vidusjūras Vispārējās zivsaimniecības komisijas (GFCM) nolīguma apgabalā, ar kuru groza Padomes Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem (OV L 347, 30.12.2011., 44. lpp.).

            (3)  Komisijas 2011. gada 4. oktobra Īstenošanas regula (ES) Nr. 988/2011, ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro laivām, kuras noteiktos Itālijas teritoriālo ūdeņu apgabalos ar zvejas vadiem zvejo stikla grunduļus (Aphia minuta) (OV L 260, 5.10.2011., 15. lpp.).

            (4)  Komisijas 2015. gada 18. decembra Īstenošanas regula (ES) 2015/2407, ar ko atjauno atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro laivām, kuras noteiktos Itālijas teritoriālo ūdeņu apgabalos ar zvejas vadiem zvejo stikla grunduļus (Aphia minuta) (OV L 333, 19.12.2015., 104. lpp.).

            (5)  Gazzetta Ufficiale della Repubblica Italiana 226, 28.9.2018., supplemento ordinario n. 44.

            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf

            (7)  Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).

            (8)  Padomes 2009. gada 20. novembra Regula (EK) Nr. 1224/2009, ar ko izveido Savienības kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).